Forslag til Rådets beslutning om et særprogram for forskning og uddannelse, der ved hjælp af direkte aktioner skal gennemføres af Det Fælles Forskningscenter for Det Europæiske Atomenergifællesskab (1998-2002) (98/C 236/09) (EØS-relevant tekst) KOM(1998) 306 endelig udg. - 98/0188(CNS)

(Forelagt af Kommissionen den 10. juni 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 7,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

og ud fra følgende betragtninger:

Rådet vedtog ved afgørelse . . ./. . ./Euratom det femte rammeprogram for Det Europæiske Atomenergifællesskabs (Euratom) indsats inden for forskning og uddannelse for perioden 1998-2002, som bl.a. fastsætter, hvilke aktioner Det Fælles Forskningscenter (FFC) skal gennemføre for Det Europæiske Atomenergifællesskab;

ifølge artikel 3 i det femte rammeprogram skal rammeprogrammet iværksættes ved hjælp af særprogrammer, der vedtages i overensstemmelse med traktatens artikel 7, og hvoraf et er et særprogram for FFC;

ifølge artikel 4, stk. 2, i Rådets afgørelse 94/268/Euratom (1) om det fjerde rammeprogram for Det Europæiske Atomenergifællesskabs indsats inden for forskning og uddannelse (1994-1998) og artikel 7, stk. 3, i Rådets beslutning vedrørende særprogrammerne til gennemførelse af det fjerde rammeprogram har Kommissionen sørget for en ekstern evaluering, som den sammen med konklusioner og bemærkninger har fremsendt til Europa-Parlamentet, Rådet, Det Økonomiske og Sociale Udvalg og Regionsudvalget;

Det Videnskabelige og Tekniske Udvalg og FFC's styrelsesråd er blevet hørt med hensyn til særprogrammets videnskabelige og teknologiske mål, som beskrevet i det arbejdsdokument, som Kommissionen vedtog den 5. november 1997 (2), og også vedrørende denne beslutning;

Rådets afgørelse . . ./. . ./Euratom om reglerne for virksomheders, forskningscentres og universiteters deltagelse i forskningen giver Det Fælles Forskningscenter mulighed for at deltage i indirekte aktioner;

ved gennemførelsen af dette program kan internationalt samarbejde med tredjelande eller internationale organisationer vise sig hensigtsmæssigt i overensstemmelse med traktatens kapitel X;

gennemførelsen af dette program omfatter også aktiviteter og ordninger, som går ud på at stimulere, formidle og udnytte FTU-resultater, navnlig over for små og mellemstore virksomheder, samt tilskyndelse til forskeres uddannelse og mobilitet;

ifølge målsætningerne i den første handlingsplan for innovation bør forskningen under det femte rammeprogram i højere grad rettes mod innovation; FFC bør aktivt beskæftige sig med innovation og teknologioverførsel;

Det Fælles Forskningscenter (FFC) bør gennemføre forsknings- og uddannelsesaktiviteter, der udføres ved hjælp af direkte aktioner, navnlig opgaver, som traktaten pålægger Kommissionen; Kommissionen bør påtage sig de opgaver, der påhviler den inden for nuklear fission, under udnyttelse af FFC's tekniske ekspertise; der bør lægges særlig vægt på sikkerheden inden for det nukleare brændselskredsløb og virkningerne heraf for mennesker og miljø;

der bør for det første foretages en gennemgang af de fremskridt, der gøres inden for dette program, for om nødvendigt at tilpasse det til den videnskabelige og teknologiske udvikling; for det andet bør uafhængige eksperter til sin tid foretage en evaluering af programmets fremskridt -

VEDTAGET FØLGENDE BESLUTNING:

Artikel 1

I medfør af artikel 3, stk. 1, i det femte rammeprogram vedtages et særprogram for direkte aktioner inden for forskning og uddannelse, som skal gennemføres af Det Fælles Forskningscenter (i det følgende benævnt »særprogram«) for perioden fra [datoen for vedtagelsen af dette program] til den 31. december 2002.

Artikel 2

1. I henhold til bilag III til det femte rammeprogram beløber de midler, der skønnes nødvendige til gennemførelse af FFC's direkte aktioner under dette særprogram (i det følgende benævnt »midler«) sig til 326 mio. ECU.

2. En vejledende fordeling af midlerne er anført i bilag I.

3. Af dette beløb er

- 82,3 mio. ECU bestemt til perioden 1998-1999

- 243,7 mio. ECU bestemt til perioden 2000-2002.

Sidstnævnte beløb skal i givet fald tilpasses på de betingelser, der er fastsat i artikel 3, stk. 3, i det femte rammeprogram.

4. Budgetmyndigheden fastsætter, under hensyntagen til de videnskabelige og teknologiske mål og prioriteter, der er fastlagt i denne beslutning, bevillingerne for hvert regnskabsår under hensyn til de midler, der er til rådighed inden for de flerårige finansielle overslag.

Artikel 3

1. Særprogrammets hovedlinjer, videnskabelige og teknologiske mål samt prioriteter er anført i bilag II. De er fastlagt i overensstemmelse med de grundlæggende principper og de tre udvælgelseskriterier, der er anført i bilag I til det femte rammeprogram.

2. De generelle bestemmelser for Fællesskabets finansielle deltagelse er fastsat i artikel 4 i det femte rammeprogram.

3. Særprogrammets direkte FTU-aktioner er fastlagt i bilag II og IV til det femte rammeprogram.

4. De særlige bestemmelser for særprogrammets gennemførelse er fastlagt i bilag III.

Artikel 4

Med hensyn til de kriterier, der er fastsat i artikel 3, stk. 1, og de videnskabelige og teknologiske mål samt prioriteter, der er anført i bilag II, skal Kommissionen:

a) undersøge, hvor langt gennemførelsen af særprogrammet er nået og i givet fald forelægge forslag til at tilpasse det i overensstemmelse med artikel 5, stk. 1, i det femte rammeprogram

b) lade den eksterne evaluering foretage, der er nævnt i artikel 5, stk. 2, i det femte rammeprogram, for så vidt angår de aktioner, der er omfattet af særprogrammet.

Artikel 5

1. Kommissionen udarbejder et arbejdsprogram med nærmere beskrivelse af:

a) indholdet i bilag II

b) den vejledende tidsplan for gennemførelsen af særprogrammet.

2. Arbejdsprogrammet kan om nødvendigt ajourføres.

Artikel 6

1. Kommissionen er ansvarlig for gennemførelsen af dette program, der udføres af FFC.

2. Den rådgives i denne opgave af FFC's styrelsesråd (i det følgende benævnt »styrelsesrådet«).

3. Kommissionens repræsentant forelægger styrelsesrådet:

a) udkast til foranstaltninger vedrørende udarbejdelse og ajourføring af det arbejdsprogram, der er omhandlet i artikel 5 i denne beslutning

b) opstilling af mandatet for den eksterne evaluering, der er nævnt i artikel 5, stk. 2, i det femte rammeprogram

c) enhver nødvendig justering af de mål og prioriteter, der er anført i bilag II, eller den fordeling af de finansielle midler, der er angivet i bilag I til særprogrammet, for at sikre, at det stadig er relevant i betragtning af den videnskabelige og teknologiske udvikling og de videnskabelige og de teknologiske behov.

4. Kommissionen underretter regelmæssigt styrelsesrådet om udviklingen med hensyn til særprogrammets gennemførelse.

Artikel 7

Kommissionen kan anmode FFC om på grundlag af kriteriet med gensidig fordel at gennemføre projekter sammen med retlige enheder etableret i tredjelande, når dette bidrager væsentligt til gennemførelsen af direkte aktioner.

Artikel 8

Denne beslutning er rettet til medlemsstaterne.

(1) EFT L 115 af 6.5.1994, s. 31. Afgørelsen er senest ændret ved afgørelse 96/253/Euratom (EFT L 86 af 4.4.1996, s. 72).

(2) KOM(97) 553 endelig udg. 5. november 1997.

BILAG I

VEJLEDENDE FORDELING AF MIDLERNE

>TABELPOSITION>

BILAG II

DE DIREKTE AKTIONERS VIDENSKABELIGE OG TEKNISKE MÅL OG INDHOLD

A. FFC's mission

FFC's mission er at yde videnskabelig og teknisk støtte til udformning, gennemførelse og overvågning af EU's politikker, som påkrævet af disse. FFC er en del af Europa-Kommissionen og fungerer dermed som EU's referencecenter for forskning og teknolog-i. FFC er hele tiden tæt på den politiske beslutningsproces og tilgodeser medlemsstaternes fælles interesser, uafhængigt af kommercielle og nationale interesser.

FFC gennemfører specifik forskning på højt niveau i nær kontakt med erhvervsliv og andre organisationer og yder dermed støtte til de politiske beslutningstagere, når de skal tage sig af borgernes problemer. Det tilstræbes at mindske konflikten mellem mennesker og miljø og at fremme en bæredygtig udvikling.

FFC's arbejde forudsætter udstrakt brug af samarbejdsnetværk med offentlige og private institutioner i medlemsstaterne, bl.a. gennem forskernet, fælles projekter og udveksling af personale. Dette har stor betydning, idet FFC's mission er komplementær til de indirekte aktioner under femte rammeprogram. De indirekte aktioner vil fortsat være EU's vigtigste mekanisme for udvikling og afprøvning af nye ideer, mens FFC's rolle er at bidrage til at gøre dem brugbare for de politiske beslutningstagere.

B. Mål: Fortsat agtpågivenhed

De nukleare aktiviteter udgør en stadig faldende andel af FFC's aktiviteter. Kerneenergi er nu en fuldt udviklet teknologi, og af årsager, der for nylig er analyseret i det vejledende kerneenergiprogram for Fællesskabet, er der ingen nye anlæg i ordre.

Kerneenergi står dog stadig for ca. en tredjedel af EU's elforbrug, og man må til stadighed være agtpågivende for at opretholde EU's hidtidige fremragende sikkerhedsniveau, fortsætte indsatsen mod spredning og forvalte behandling og langtidsdeponering af affald effektivt. Der er nye udfordringer i form af en aldrende reaktorpark, udvidelse af EU med lande, der har en anden sikkerhedskultur, og indlemmelse af materiale fra nedrustningen i sikkerhedskontrollen.

Kommissionen har specifikke traktatfæstede forpligtelser i forbindelse med kerneenergi og har altid taget for givet, at FFC kan levere teknisk støtte, som er på højde med den teknologiske udvikling, og tage nye udfordringer op.

FFC's mål er derfor

- at yde støtte til Kommissionen i forbindelse med dens traktatmæssige forpligtelser

- forsat at være agtpågivende, således at EU's hidtidige fremragende niveau inden for sikkerhed og sikkerhedskontrol kan opretholdes

- at forberede sig på nye udfordringer.

FFC's aktiviteter udvælges efter følgende to kriterier:

- Relevans for EU's politikker. Med god føling med den politiske dagsorden kan FFC's forskning gennemføres på det rette tidspunkt og støtte formuleringen af politikker, hvor det er mest påkrævet.

- Subsidiaritet. Her er der to aspekter. For det første skal forskningen ligge inden for et område, hvor EU bør involvere sig, og for det andet skal det være hensigtsmæssigt at involveringen sker gennem FFC. Derfor træder FFC kun til, når dets særlige paneuropæiske identitet giver ekstra værdi. På det nukleare område er FFC's virke begrundet i, at sikkerhed og sikkerhedskontrol har grænseoverskridende karakter, og at dette spørgsmål optager befolkningen.

C. FFC's program

Særprogrammet for FFC under femte rammeprogram er udformet med fokus på områder, hvor der er høj EU-værditilvækst, eller hvor der er opgaver, som Euratom-traktaten pålægger Kommissionen. Aktiviteterne tager i EU-sammenhæng, og endda international sammenhæng, sigte på optimal brug af FFC's særlige faciliteter og nøglekompetence, især når FFC's ekspertise er ubestridt, og FFC som den eneste besidder EU-viden.

Arbejdet med fusion bliver nedtrappet i overensstemmelse med Rådets afgørelse om at udsætte afgørelsen om Next Step, og det bliver koncentreret om generisk materialeforskning.

Under aktiviteterne om fissionssikkerhed vil FFC's enestående faciliteter blive udnyttet, og der bliver sat fokus på områder, hvor FFC betragtes som EU's referencecenter, f.eks. aktinider og emner, der optager befolkningen som helhed, såsom alvorlige ulykker og håndtering af affald. Arbejdet med ældning af reaktormaterialer vil blive intensiveret, hvilket afspejler emnets stigende betydning for sikkerhedsmyndighederne og industrien. Behovene hos ansøgerlandene vil få nogen prioritet.

Arbejdet med kontrol af nukleare materialer bliver videreført på samme niveau, således at inspektionspersonalets nuværende og fremtidige behov dækkes. Arbejdet omfatter måle-, analyse- og overvågningsteknikker samt uddannelse af inspektører. Der vil blive gennemført nogle fremadrettede studier, som skal give et forhåndsindtryk af, hvilke følger foreslåede ændringer i brændselskredsløbet kan få for sikkerhedskontrollen, og fastslå, om fjernmåling kan benyttes til afsløring af ulovlige aktiviteter.

Endelig vil nogle forældede faciliteter blive lukket ned.

Dette program skal ikke betragtes som en endelig detailplan for de næste fire års arbejde, men snarere som en generel skitse, der viser den nuværende opfattelse af den politiske dagsorden og prioritering. Der må forventes ændringer i FFC's program i takt med de videnskabelige og teknologiske fremskridt og ændringer i den politiske dagsorden og kundernes prioritering.

1. Kontrolleret termonuklear fusion

EU's program for termonuklear fusion udgør en fælles indsats, hvor stort set alle aktiviteter i EU koordineres inden for en enkelt management-struktur. FFC's aktiviteter er komplementære til medlemsstaternes og er fuldstændig integreret i denne fælles indsats på samme niveau som Euratom-associeringernes. Derfor vil aktiviteterne vedrørende tritiumhåndtering under dette program blive standset, og der vil ikke blive indført radioaktive materialer i ETHEL-anlægget, som muligvis vil kunne benyttes til andre ikke-nukleare formål. FFC's aktiviteter er koncentreret om FFC's særlige kompetence og faciliteter, nemlig

- Materialeforskning og -prøvning, med særlig vægt på materialer med lav aktivering, hydrogen og hydrogenisotopers vekselvirkning med materialer og komponenter samt medvirken i undersøgelser af sikkerhed og miljøvirkninger.

2. Sikkerhed i forbindelse med nuklear fission

Selv om nuklear fission i dag anses for en fuldt udviklet teknologi, er sikkerheden ved nukleare anlæg og forvaltning af brændselskredsløbet, især affaldsforvaltningen, genstand for betydelig bekymring i befolkningen. Også offentlige myndigheder har skærpet opmærksomhed og presser på for nye forbedringer, og industrien er stadig kraftigt interesseret i nye teknologier og yderligere forbedringer. FFC understøtter disse anstrengelser, som er et af FFC's kerneområder. FFC kan desuden tilbyde specielle faciliteter samt traditionel kompetence og videnskabelig ekspertise, samtidig med at indsatsen koncentreres om aktiviteter, hvor FFC's støtte ubestridt giver en værditilvækst. Der er tale om følgende:

- Ældning af materialer og komponenter: bestemmelse af restlevetid for reaktorer og hovedkomponenter, forbedring og kvalificering af teknikker til inspektion under driften via evaluering af konstruktionens integritet samt metodeudvikling og kvalificering af ikke-destruktive undersøgelsesteknikker.

- Sikkerhed i brændselskredsløbet: grundforskning i aktinider er et område, hvor FFC betragtes som et ekspertisecenter, og hvor FFC vil fremskaffe detaljeret viden om disse grundstoffers egenskaber. Dette er af stor betydning for hele brændselskredsløbets sikkerhed og effektivitet (grundlæggende egenskaber af nyt brændsel og affald, godkendelse før idriftsætning samt industrivirksomhed såsom oparbejdning, behandling, deponering og bortskaffelse af affald og brugt brændsel); især åbnes der mulighed for detaljerede undersøgelser af de fænomener, der optræder under bestråling af brændslet, samt optimering af brændslet i henseende til både sikkerhed og effektivitet (f.eks. kraftigere bestråling og avanceret brændsel). Undersøgelser af partitionering og transmutation bliver koncentreret om at nedbringe affaldets radiotoksicitet ved at mindske mængden af eller måske helt undgå aktinider og andre langlivede isotoper i brændselskredsløbet samt udvikling af egnede teknikker til behandling af sådanne materialer.

- Undersøgelser af bestrålet brændsel med henblik på direkte bortskaffelse, især karakterisering af bestrålet brændsel, undersøgelse af dets opførsel på langt sigt under opbevarings- og slutdeponeringsforhold samt bestemmelse af den risiko, der er knyttet til dets radiotoksicitet.

- Undersøgelse af alvorlige ulykker, herunder drift af Faro-anlægget - der er det eneste af sin art i verden - inden for et europæisk netværk og med støtte fra internationale partnere med det formål at undersøge fænomener i og uden for reaktorkernen efter kernenedsmeltning med rigtige materialer og repræsentative konfigurationer. FFC vil i sine store anlæg, især Faro, være vært for forskergrupper fra forskningsorganisationer i medlemsstaterne og til gengæld deltage i europæiske og internationale projekter.

3. Kontrol med nukleare materialer og sikkerhedskontrol

Den videnskabelige og tekniske støtte, der er nødvendig for at gennemføre sikkerhedskontrollen i kapitel VII i traktaten og forpligtelserne i henhold til ikke-spredningstraktaten, og gennemførelsen af Kommissionens IAEA-støtteprogram indgår i en toleddet proces, som skal

- tage de teknologiske udfordringer op, som store anlæg i brændselskredsløbet indebærer

- tage de nye udfordringer op, som følger af større internationale beslutninger, samt indarbejdelse af nye og mere effektive teknologier.

FFC's upartiskhed er afgørende for, at det kan støtte aktioner til bekæmpelse af ulovlig handel med nukleare materialer og ødelæggelse af miljøet. FFC's aktiviteter på området er en integrerende del af europæisk samarbejde, illustreret ved Esarda-nettet (European Safeguards Research and Development Association), og internationalt samarbejde med USA, Rusland, Japan, Brasilien, Argentina og Canada.

FFC's aktiviteter bliver fokuseret på følgende:

- Udvikling og forbedring af måle-, overvågnings- og analyseteknikker med hovedvægten på automatisering: Destruktive og ikke-destruktive prøvnings- og analyseteknikker (herunder udvikling af højtydende analyse til påvisning af spor af radioaktivt materiale i miljøet), forseglings- og indeslutningsteknikker samt kvalitetskontrol. Disse aktiviteter vedrører især store oparbejdningsanlæg og plutoniumkredsløbet, herunder MOX-brændsel, og kommer til at omfatte overvågning af industrielt udstyrs opførsel under virkelige driftsforhold samt undersøgelse af dets overensstemmelse med internationale standarder.

- Udvikling af dedikeret informationsteknologi (behandlingsteknikker til analyse og påvisning af afvigelser mellem erklæringer og kontroller; tredimensionale laserteknikker til overvågning af meget følsomme områder). Evaluering af fjernmåling som metode til påvisning af ulovlige nukleare aktiviteter: oprettelse af den nødvendige implementeringsinfrastruktur til kontrolformål.

- Evaluering af visse innovative koncepter for kontrol med fissile materialer i reaktorer og brændselskredsløbet. Udarbejdelse af en metode, der er kontrolmæssigt tilfredsstillende.

- Udvikling af analyseteknikker, der er tilpasset til bekæmpelse af ulovlig handel og miljøskader, der involverer radioaktive materialer (f.eks. ulovlig dumpning). Forskning i analyse af specifikke egenskaber ved fissile materialer såsom isotopsammensætning, renhed og kornstørrelse med henblik på at vurdere den tilsigtede brug, fremstillingsdato m. v. og udvikling af en database til lagring af disse oplysninger. Udvikling af højfølsom analyse med henblik på at påvise, hvilken rute materialerne har fulgt indtil beslaglæggelsen.

- Oplæring af inspektører og operatører, især i nye teknologier.

4. Nedlukning og affaldsforvaltning

FFC vil udføre og intensivere arbejde med nedlukning og demontering af anlæg, der for længere tid siden har været benyttet til nukleare aktiviteter og nu er forældede. Arbejdet kommer til at omfatte behandling og forvaltning, herunder bortskaffelse, af affald, der procedures i denne forbindelse. Dette er af stor betydning, ikke blot af hensyn til miljøbeskyttelse, men også beskyttelse af arbejdstagerne og på sigt en nedbringelse af driftsomkostningerne, eftersom behovet for overvågning og tilsyn bliver mindre, når nukleare aktiviteter reduceres og koncentreres.

- Opstilling af en langsigtet plan så en fortsat gennemførelse af disse aktiviteter sikres i fremtiden.

- Opførelse af et anlæg til behandling af flydende affald.

- Påbegyndelse af nedlukning og demontering af forældede faciliteter samt forvaltning af affald fra sådanne aktiviteter.

BILAG III

SÆRLIGE BESTEMMELSER FOR SÆRPROGRAMMETS GENNEMFØRELSE

1. Kommissionen udfører de direkte aktioner på grundlag af de videnskabelige målsætninger og det videnskabelige indhold i Bilag I. Til dette formål rådgives den af FFC's styrelsesråd. Aktiviteterne i forbindelse med denne aktion udføres af det fælles forskningscenters relevante institutter.

2. Når FFC udfører sine aktiviteter, skal det, når det er muligt og hensigtsmæssigt, deltage i eller oprette netværk med offentlige og private laboratorier i medlemsstaterne eller med europæiske forskningsforetagender. Der lægges især vægt på samarbejde med industrien, navnlig de små og mellemstore virksomheder. Forskningsinstitutter i tredjelande kan også samarbejde om projekter, i overensstemmelse med de relevante bestemmelser i artikel 7 og, i givet fald, deltage i VT-samarbejde mellem Fællesskabet og de pågældende tredjelande. Der vil blive lagt særlig vægt på samarbejde mellem forskningslaboratorier og forskningsinstitutter i de central- og østeuropæiske lande og i den tidligere Sovjetunion.

Den viden, som opnås i kraft af projekternes gennemførelse, videreformidles af FFC selv (under hensyn til eventuelle begrænsninger på grund af fortrolighed).

3. Ledsageforanstaltningerne omfatter:

- tilrettelæggelse af besøg af stipendiater, gæsteforskere og udstationerede eksperter på FFC's institutter

- tilrettelæggelse af udstationering af FFC-personale på nationale laboratorier, industrilaboratiorier og universiteter

- systematisk udveksling af oplysninger, bl.a. ved tilrettelæggelse af videnskabelige seminarer, debatværksteder og kollokvier og ved udgivelse af videnskabelige publikationer

- specialuddannelse med vægt på tværfaglighed

- uafhængig videnskabelig og strategisk vurdering af projekternes og programmernes resultat.